《秋风辞思松云陶先生作》
明代·童轩

秋风萧萧兮雁南归。草木摇落兮夕露沾衣。明月皎皎兮照我帷。

蟋蟀在壁兮吟声悲。蹇予山中之人兮猿狖与居。

怅独处此兮情莫能娱。怀佳人兮路修阻而莫随。

涉川无梁兮登山无车。岁冉冉其逾迈兮曷云能来。

回念昔者之欢会兮今焉别离。爱而不见兮使我踌躇。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。